מנכ"ל משרד ראש הממשלה שמעון שבס וראש הממשלה יצחק רבין.
מנכ"ל משרד ראש הממשלה, שמעון שבס, עם ראש הממשלה יצחק רבין ומיכה חריש, שר התעשייה והמסחר, בטקס הענקת הפרס הלאומי לאיכות בתעשייה.
שמעון שֶבֶס (נולד ב-1952) שימש כמנכ"ל משרד ראש הממשלה בתקופת הממשלה ה-25 בין השנים 1992–1995, תחת ראש הממשלה, יצחק רבין.
שבס היה מרכז המשק של קיבוץ אפיק בדרום רמת הגולן ופעיל בוועד יישובי הגולן. הוא כיהן כסגן ראש מועצה אזורית גולן לתקופה קצרה. בסוף שנות השמונים, שימש כיועץ של שר הביטחון דאז, יצחק רבין. עם היבחרו של רבין לראשות הממשלה, מונה שבס למנכ"ל משרדו.
שבס גדל בגבעתיים והיה חבר בתנועת הנוער העובד והלומד. עם גיוסו לצה"ל התנדב שבס לצנחנים לגדוד הנח"ל המוצנח. בצנחנים עבר מסלול הכשרה כלוחם, ולאחר מכן עבר קורס מ"כים חי"ר. במלחמת יום הכיפורים לחם שבס בקרב הבלימה מול המתקפה הסורית בדרום רמת הגולן, ולאחר מכן לחם בזירת הדרום בסיני ובצד המערבי של תעלת סואץ כנגד הקומנדו המצרי, בקרבות לטיהור החיץ החקלאי, עד לפאתי העיר סואץ.
הקריירה הפוליטית של שבס החלה ברמת הגולן. הוא היה מזכיר ומרכז המשק של קיבוץ אפיק בדרום הגולן, יושב ראש החברה הכלכלית לפיתוח רמת הגולן, יושב ראש ועד יישובי הגולן וסגן ראש מועצה אזורית גולן וממלא מקומו של ראש המועצה.
בשנת 1984 החל שבס לשמש כעוזרו של שר הביטחון דאז, יצחק רבין, תפקיד אותו מילא במשך שש שנים. בנוסף להיותו עוזר אישי ופוליטי הפקיד רבין בידיו את האחריות על אזורי ההתיישבות, אזורי הפיתוח והתשתיות לאומיות.
בשנים אלה היה חבר דירקטוריון של חברות ממשלתיות וגופים ממלכתיים, בהם מועצת מינהל מקרקעי ישראל, התעשייה האווירית לישראל והתעשייה הצבאית לישראל. היה יושב ראש הוועדה לקידום ולשילוב המיעוטים הערבי, הבדווי והדרוזי בחברה הישראלית.
לקראת מערכת הבחירות של 1992 מונה שבס לנהל את קמפיין הבחירות של מפלגת העבודה בראשותו של רבין. העבודה זכתה במספר הרב ביותר של מושבים בכנסת ועל רבין הוטל להקים את הממשלה. עם כניסתו של רבין ללשכת ראש הממשלה, מונה שבס למנכ"ל משרד ראש הממשלה.
בהלווייתו של יצחק רבין הספידו שבס. לאחר הרצח פרש שבס מהחיים הפוליטיים.
בשנת 2000 הרשיע השופט אדמונד לוי בבית המשפט המחוזי בתל אביב את שבס בעבירות מרמה, הפרת אמונים ושוחד בגין פרשה העוסקת בקשריו עם מדינות זרות ופרטיה נאסרו לפרסום. במקביל זוכה שבס מעבירות אחרות. נגזרו עליו שנתיים מאסר בפועל ועוד שנת מאסר על תנאי וקנס של 50 אלף שקל. הן הוא והן הפרקליטות ערערו על גזר הדין, ובשנת 2003 זיכה אותו בית המשפט העליון. בעקבות ערעור המדינה נערך דיון נוסף בהרכב של תשעה שופטים בראשות הנשיא אהרון ברק, וב-30 בנובמבר 2004 הורשע שבס (ברוב של שמונה מול אחד) בהפרת אמונים בשתי פרשות: פרשת שטרן ופרשת שולדנפריי. באחת, נקבע כי קידם עסקה עם מדינה זרה שבה היה מעורב חברו. בשנייה, נקבע כי קידם במסגרת תפקידו את עסקיהם של זוג חברים אחר, שבחברה בשליטתם הועסק בעבר. התיק הוחזר לבית המשפט המחוזי לגזירת העונש, תוך ויתור מראש על עונש מאסר. בפברואר 2005 בית המשפט המחוזי בתל אביב גזר על שבס קנס של 50 אלף שקלים.
שמעון שבס הוא יושב ראש חברת RSLB האמריקאית, שמשרדיה ממוקמים בוושינגטון הבירה. החברה מסייעת לאנשי עסקים ובעלי עסקים ישראלים להיכנס לשוק האמריקאי. בנוסף, שבס שותף בעסקים בינלאומיים באירופה ובארצות הברית, בין היתר בתחומי ההשקעות, הנדל"ן והמלונאות. מאז שנת 2002 משמש שמעון שבס כיועץ פוליטי וכלכלי עבור ממשלות ומנהיגים ברומניה, בולגריה, הונגריה, אוסטריה, סרביה וארצות הברית. שבס מייעץ בענייני כלכלה ואסטרטגיה גם לתאגידים בינלאומיים.
שמעון הוא יו"ר ואחד ממקימי חברת HolistiCyber שהוקמה בשנת 2016. החברה מספקת הגנת סייבר לחברות פרטיות וציבוריות.
שמעון שבס מרצה בפני קהילות יהודיות באירופה ובפני סטודנטים בנושא המחאה החברתית שפרצה בישראל ביולי 2011, בה הביע את תמיכתו, ובנושא התהליך המדיני של ישראל עם הפלסטינים. הוא חבר הנהלת העמותה להקמת מרכז יצחק רבין לחקר ישראל. סייע גם לעמותת על"ה (עזרה לילד הנכה). שבס פעל להקים את הכפר על"ה נגב שבסמוך לאופקים - כפר שיקומי למבוגרים בעלי לקויות שכליות. בנוסף, פעיל שבס בעמותת גלאו"פ לטיפול בילדים אוטיסיטים ובילדים ממשפחות מצוקה.
שבס נשוי לדנה ולשניים שלושה ילדים משותפים. לשבס יש עוד שלושה ילדים ממערכת יחסים קודמת.
בשנת 2012, היה שמעון שבס במגעים לרכישת קבוצת הכדורגל של הפועל תל אביב, מידי אלי טביב.
↑ אלדד יניב, ‏"גדל פה דור של מרוששים מתפרנסים; ואני אומר לכם: תרימו עליהם יד, תעצרו אותם. השמשות בכיכר המדינה ובמגדלי אקירוב לא יישארו שלמות בחורף", באתר גלובס, 7 בדצמבר 2011.
↑ עמרי אסנהיים‏, סגן הרמטכ"ל ליפקין שחק התריע לפני אסון צאלים - ובכה אחריו, באתר וואלה! NEWS‏, 22 בדצמבר 2012.
אוחזר מתוך "https://www.hamichlol.org.il/w/index.php?title=שמעון_שבס&oldid=495560"
דף זה נערך לאחרונה ב־23:27, 23 באוגוסט 2018.